ભારતીય કળા અને સંસ્કૃતિનો જોટો જગતભરમાં જડવો મુશ્કેલ છે. કલાઓનું મહત્ત્વ છેક આદ્ય ઇતિહાસકાળથી એટલે કે હડપ્પા અને મોહેં જો દડોની સંસ્કૃતિના સમયથી આપણે ત્યાં સ્વીકારાતું આવ્યું છે. આ કલાઓએ પ્રાચીન કાળથી માનવ જીવનને આનંદ, ઉલ્લાસ અને તાજગીથી લીલુંછમ રાખ્યું છે. કલા શબ્દના આઠ વિવિધ અર્થો પૈકીનો એક અર્થ અદ્ભુત શક્તિ એવો થાય છે. કલા શબ્દનો સૌથી પ્રાચીન ઉલ્લેખ ઋગ્વેદમાંથી આપણને સાંપડે છે. ઉપનિષદમાં આ શબ્દ વારંવાર પ્રયોજાયો છે.